In’ura rumantscha

(lr)

La bischutaria Zoppi a Flem ha creà in’ura rumantscha. Quella è uss en vendita sco ura dad umens. Adina puspè vegniva dumandà suenter ina tala ura. Clientella potenziala era damai avant maun. Perquai è la bischutaria Zoppi da Flem sa decidida da crear in’ura rumantscha. Suenter las bunas experientschas fatgas cun las duas uras “Flims” e “Laax” – ch’eran dentant plitost uras da reclama – ha la bischutaria Zoppi creà uss ina vaira ura rumantscha e quai en tschintg models. 
L’ura rumantscha è in’ura da qualitad, producida en Svizra, cun chascha d’atschal, vaider da safir, protecziun d’aua e mecanissem da quarz. Il di da l’emna vegn inditgà per rumantsch. L’ura dad umens datti en tschintg models cun in plat da l’ura alv, nair, surdorà u argientà cun dus differents bratschlets. L’ura da dunnas (senza indicaziun dal di da l’emna) suonda sin la fin da l’onn. L’ura rumantscha custa 250 francs. Ins po retrair ella tar la Lia rumantscha, Cuira, u cumprar ella directamain en las bischutarias Zoppi a Flem ed a Cuira u Bott a Puntraschigna.